Päästjad tõid kolmapäeval Saaremaa vallas Salme alevikus Mere tänava lähedal kaldale kahlamispükstega merele läinud mehe surnukeha.
Kell 11.49 helistas häirekeskusesse inimene, kes märkas Saaremaa vallas Salme alevikus Mere tänava juures mere peal mingit kogu ja musta kasti. Sündmusele reageerisid Kihelkonna ja Kuressaare päästemeeskonnad jeti ja paadiga. Kõige kiiremini jõudsid paadiga sündmuskohale Kuressaare päästjad ning leidsid kaldast umbes 200 meetri kauguselt uppunud kalamehe. Sündmusega tegeleb edasi politsei ning kalamahe surma põhjused selguvad lahangul.
Päästeamet palub kõigil inimestel enne merele minekut hinnata oma tervislikku seisundit ja jõuvarusid, et probleemideta kaldale tagasi jõuda. Kalameestele paneme aga südamele, et kahlamispükstega merele minnes tuleb järgida järgmisi põhimõtteid:
- Kasuta päästevesti või uppumatut jopet! Päästevest pane kõige peale.
- Turvalisust annab juurde kaaslasega koos kahlamine.
- Ära mine sügavale. Poolde reide või vööni ulatuv vesi on täiesti piisav. Sügavamal ületad juba riskipiiri.
- Kui kukud, säilita rahu. Keera ennast rinnuli, hoia pea vee peal ja püüa jalad põhja saada. Kui muidu ei saa, tee kätega ujumisliigutusi.
- Merele minnes jälgi tuule- ja ilmaolusid.